La part més important del fons antic de la Biblioteca la constitueixen els fons patrimonials procedents de les desamortitzacions eclesiàstiques; els decrets de 1835 i 1837, disposaven que es recollís i diposités el patrimoni bibliogràfic dels convents afectats a les biblioteques provincials; al llarg del temps s ́hi han afegit successives donacions.
Aquest fons el constitueixen aproximadament uns 35.000 volums, majoritàriament dels segles XVI al XIX i uns 10.838 futlletons antics dels segles XVIII al XX.
Aquest fons encara no està informatitzat; per a qualsevol consulta, us podeu adreçar al Servei d'informació de la Biblioteca.
La Biblioteca conserva actualment 318 manuscrits (segles X-XVIII), procedents principalment dels monestirs de Santes Creus i Poblet i altres ordes monàstics de la província.
La procedència més important és la de Santes Creus, amb 169 manuscrits dels segles X al XVIII, la majoria llatins, un grec i 4 catalans, dedicats bàsicament a disciplines sagrades o eclesiàstiques.
Procedents de Poblet, destaquen els 20 manuscrits de la la llibreria del virrei Pere Antoni d'Aragó, quasi tots del segle XVII, de temàtica històrica, diplomàtica i literària.
Els manuscrits procedents d'altres ordes monàstics de la província són menys nombrosos.
El fons de manuscrits va ser inventariat per Jesús Domínguez Bordona: Manuscritos de la Biblioteca Pública de Tarragona.
Tot el fons de manuscrits de la Biblioteca està digitalitzat a la Biblioteca Virtual del Patrimonio Bibliográfico.
Per més informació sobre aquest fons, us podeu adreçar al Servei d'informació de la Biblioteca; si voleu sol·licitar una còpia d'aquest inventari o una reproducció d'algun manuscrit destinat a l'ús personal per a la investigació adreceu-vos al Servei de préstec interbibliotecari i d'obtenció de documents.
Es conserven a la Biblioteca 230 incunables, procedents principalment dels monestirs de Santes Creus i Poblet, Carmelites de Valls i Tarragona, Franciscans missioners d'Escornalbou i llibreria del canonge Ramón Foguet i Foraster.
Destaquen per la seva importància i raresa el Missale Tarraconense (Tarragona: 1499), la Physica Pauperum (Barcelona: 1482) i en llengua catalana el Regiment dels Princeps d'Aegidius Columna (Barcelona: 1480), les Constitucions de Catalunya (Barcelona: 1495), i Lo primer llibre del Crestià de Francesc Eximeniç (València: 1483).
Es conserva també el primer llibre imprès a la ciutat de Tarragona el 1484, el Manipulus Curatorum de Guido de Monte Rocherii.
El fons d'incunables va ser inventariat per Jesús Domínguez Bordona: Incunables de la Biblioteca Pública de Tarragona.
Per més informació sobre aquest fons, us podeu adreçar al Servei d'informació de la Biblioteca; si voleu sol·licitar una còpia d'aquest inventari, una reproducció d'algun incunable destinat a l'ús personal per a la investigació adreceu-vos al Servei de préstec interbibliotecari i d'obtenció de documents.
Pere Antoni d'Aragó (1611-1690) va ser un personatge brillant de la cort de Felip IV i Carles II.
Entre d'altres càrrecs, va ocupar el de virrei i capità general de Catalunya i virrei de Nàpols.
Va ser un dels grans mecenes del monestir de Poblet, a qui va donar la seva biblioteca el 1677.
A l'any de la seva mort van traslladar-hi també les seves restes mortals.
A semblança d'altres nobles de la seva època va reunir una important biblioteca, augmentada sobretot entre els anys 1662 i 1672 durant la seva estança a Itàlia.
Aquesta biblioteca destaca per l'abundància de temàtiques diverses, destacant un bon nombre d'impresos i de manuscrits sobre afers d'estat, històrics, polítics i militars.
A més de la importància de la temàtica, aquests llibres són especialment apreciats per la seva enquadernació.
Els 401 volums que es conserven a la Biblioteca Pública de Tarragona és el principal lot, juntament amb el conservat al Monestir de Poblet.
En el seu temps la biblioteca va arribar a tenir més de 3.600 volums.
Butlletí Arqueològic. - Tarragona.
Per més informació sobre aquest fons, us podeu adreçar al Servei d'informació de la Biblioteca; si voleu sol·licitar una còpia d'aquest inventari o una reproducció d'algun exemplar destinat a l'ús personal per a la investigació adreceu-vos al Servei de préstec interbibliotecari i d'obtenció de documents.